CELEX: 32016R0591
Language: lt
Date: 2016-04-15 00:00:00
Title: 2016 m. balandžio 15 d. Tarybos reglamentas (ES) 2016/591, kuriuo dėl taikytinų sviesto ir nugriebto pieno miltelių supirkimo kiekybinių apribojimų iš dalies keičiamas Reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės

19.4.2016   
            
            
               LT
            
            
               Europos Sąjungos oficialusis leidinys
            
            
               L 103/3
            
         TARYBOS REGLAMENTAS (ES) 2016/591
   2016 m. balandžio 15 d.
   kuriuo dėl taikytinų sviesto ir nugriebto pieno miltelių supirkimo kiekybinių apribojimų iš dalies keičiamas Reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pieno ir pieno gaminių sektoriuje užsitęsė didelio rinkos pusiausvyros sutrikimo laikotarpis. Pieno ir pieno gaminių importo paklausa pasaulyje 2015 m., palyginti su 2014 m., apskritai išliko stabili, tačiau gamybos mastas Sąjungoje ir kituose pagrindiniuose eksporto regionuose smarkiai išaugo;
            
         
               (2)
            
            
               dėl investicijų į pieno gamybos pajėgumus Sąjungoje, padarytų ruošiantis pieno kvotų galiojimo pabaigai ir atsižvelgiant į teigiamas vidutinės trukmės perspektyvas pasaulio rinkoje, pieno gamybos mastas Sąjungoje nuolat auga. Perteklinis pieno kiekis perdirbamas į ilgalaikio saugojimo gaminius, kai antai sviestą ir nugriebto pieno miltelius;
            
         
               (3)
            
            
               taigi sviesto ir nugriebto pieno miltelių kainos Sąjungoje 2014 m. ir 2015 m. sumažėjo, nugriebto pieno miltelių kainai nukritus iki valstybės intervencinės kainos. Sviesto kainos kol kas viršija valstybės intervencinę kainą, tačiau jaučiamas spaudimas jas mažinti;
            
         
               (4)
            
            
               Tarybos reglamente (ES) Nr. 1370/2013 (1) nustatyti sviesto ir nugriebto pieno miltelių supirkimo tame reglamente nurodyta kaina kiekybiniai apribojimai. Pasiekus tas ribas, produktai turi būti superkami konkurso tvarka siekiant nustatyti didžiausią supirkimo kainą;
            
         
               (5)
            
            
               kaip išskirtinė priemonė siekiant užtikrinti, kad esant rinkos sutrikimui pieno ir pieno gaminių sektoriuje be pertrūkių veiktų valstybės intervencijos mechanizmas, Komisijos deleguotajame reglamente (ES) 2015/1549 (2) nustatyta, kad 2016 m. laikotarpio, kuriuo sviestui ir nugriebto pieno milteliams taikoma valstybės intervencija, pradžia paankstinama ir jis taikomas nuo sausio 1 d.;
            
         
               (6)
            
            
               per papildomą valstybės intervencijos laikotarpį, 2016 metams nustatytą Deleguotuoju reglamentu (ES) 2015/1549, pasiekta pusė Reglamentu (ES) Nr. 1370/2013 apriboto nustatyta kaina superkamo nugriebto pieno miltelių kiekio;
            
         
               (7)
            
            
               siekiant padėti pieno ir pieno gaminių sektoriui atgauti pusiausvyrą įsivyravus sudėtingai rinkos padėčiai ir išsaugoti pasitikėjimą valstybės intervencijos mechanizmų veiksmingumu, tikslinga padidinti 2016 m. sviesto ir nugriebto pieno miltelių supirkimo nustatyta kaina kiekybinius apribojimus;
            
         
               (8)
            
            
               kai konkursas pradėtas vykdyti prieš įsigaliojant šiam reglamentui, siekiant nustatyti 2016 m. sviesto ir nugriebto pieno miltelių supirkimo nustatyta kaina leistinus kiekius, turėtų būti neatsižvelgiama į bet kokius kiekius, supirktus per tą konkursą;
            
         
               (9)
            
            
               siekiant užtikrinti, kad šiame reglamente numatytos laikinosios priemonės rinkai padarytų nedelsiant juntamą poveikį ir padėtų stabilizuoti kainas, šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 1370/2013 3 straipsnio 1 dalis papildoma šia pastraipa:
   
      „Nukrypstant nuo pirmos pastraipos, 2016 m. sviesto ir nugriebto pieno miltelių supirkimo nustatyta kaina kiekybiniai apribojimai yra tokie: sviesto – 100 000 tonų, nugriebto pieno miltelių – 218 000 tonų. Bet kokie kiekiai, supirkti pagal konkursą, tebevykstantį 2016 m. balandžio 19 d., neišskaičiuojami iš tų kiekybinių apribojimų.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. balandžio 15 d.
      
         
            Tarybos vardu
         
         
            Pirmininkas
         
         A.G. KOENDERS
      
   
   
      (1)  2013 m. gruodžio 16 d. Tarybos reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (OL L 346, 2013 12 20, p. 12).
   
      (2)  2015 m. rugsėjo 17 d. Komisijos deleguotasis reglamentas (ES) 2015/1549, kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas ir 2016 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas (OL L 242, 2015 9 18, p. 28).